OBH 1726/2000.
Az állampolgári jogok országgyűlési biztosának jelentése
Ügyintéző: Dr. Harsányi Ágnes

	Az Alkotmány 2. §. (1) bekezdésében deklarált jogállamiságból fakadó jogbiztonság részét képező tisztességes eljáráshoz való joggal összefüggésben nem okoz visszásságot a Fogyasztóvédelmi Főfelügyelőség eljárása, ha a belső házi rendszer meghibásodásának következtében megállapított túlzott vízfogyasztásból eredő vízdíjszámla-követelést a szolgáltató részéről jogosnak találja.
	Panaszos a Dunántúli Regionális Vízmű Rt-vel (DRV. Rt.) fennálló számlavitájával kapcsolatban sérelmezte a Somogy Megyei Közigazgatási Hivatal Fogyasztóvédelmi Felügyelőségének eljárását. Álláspontja szerint a Fogyasztóvédelmi Felügyelőség jegyzőkönyve valótlan adatokat tartalmaz, a számlázott vízmennyiség jóval meghaladja az általa használt vízmennyiséget.
	A rendelkezésre álló adatok és a Fogyasztóvédelmi Felügyelőség tájékoztatása alapján  megállapítottam, hogy a Főfelügyelőség a panaszt kivizsgálta, annak eredményéről – 2000. január 25-én írt levelében – a panaszost értesítette.
	A Felügyelőség megállapítása szerint a DRV. Rt. a vonatkozó jogszabálynak és üzletszabályzatának megfelelően járt el, azonban mivel a túlzott vízfogyasztás nem a vízóra meghibásodásából ered, hanem a belső házi rendszer meghibásodásának következménye, a szolgáltató jogosan követeli a vízdíjszámla kiegyenlítését.
	A Felügyelőség panaszos figyelmét felhívta arra is, hogy a DRV. Rt. vezérigazgatójától részletfizetést, illetve díjelengedést kérhet.
	Az államigazgatási eljárásról szóló 1957. évi IV. törvény 2. §. alapelvként határozza meg a törvényesség követelményét. E törvény 26. §. (4) bekezdése szerint a közigazgatási szerv a bizonyítékokat egyenként és összefüggésükben értékeli, és az ezen alapuló meggyőződése szerint állapítja meg a tényállást.
	A fogyasztóvédelemről szóló 1997. évi CLX törvény 43. §. i./ pontja szerint a Fogyasztóvédelmi Felügyelőség és a területi felügyelőségek intézik a fogyasztók panaszaival kapcsolatos ügyeket.
	Az államigazgatási eljárásban érvényesítendő törvényesség alapelve a tisztességes eljáráshoz való jogból ered, a közigazgatási szerv köteles eleget tenni az Alkotmány és a jogszabályok által előírt rendelkezéseknek.
	Megállapítható, hogy a Fogyasztóvédelmi Felügyelőség eljárása a vonatkozó jogszabályi előírásoknak megfelelő volt, panaszos bejelentésére az általános elintézési határidőn belül vizsgálata eredményéről tájékoztatást adott. Így összességében megállapítható, hogy a Somogy Megyei Közigazgatási Hivatal Fogyasztóvédelmi Felügyelőségének eljárása az Alkotmány 2. §. (1) bekezdésében meghatározott alapjog tekintetében nem okozott alkotmányos jogokkal összefüggő visszásságot, ezért ajánlást nem teszek.

Budapest, 2000. november 18.

Gönczöl Katalin